Vyriausioji vermachto vadovybė
Vyriausioji vermachto vadovybė (vok. Oberkommando der Wehrmacht, OKW) – dalis Vokietijos ginkluotųjų pajėgų vadovybės Antrojo pasaulinio karo metais, vadovavusi vermachtui. Po 1941 m. OKW de facto tiesiogiai vadovavo operacijoms Vakarų fronte, o OKH (vyriausioji sausumos kariuomenės vadovybė) vadovavo karo veiksmams Rytų fronte. Teoriškai vyriausiajai vermachto vadovybei (OKW) buvo pavaldžios: Vyriausioji sausumos kariuomenės vadovybė (vok. Oberkommando des Heeres; OKH). Vyriausioji liuftvafės vadovybė (vok. Oberkommando der Luftwaffe, OKL). Vyriausioji karinio jūrų laivyno vadovybė (vok. Oberkommando der Marine, OKM) OKW buvo sudaryta 1938 m. vasario 4 d., po Blombergo-Fričo bylos, dėl kurios buvo atleistas generolas feldmaršalas (ir Reicho karo ministras) Verneris fon Blombergas. Tą pačią dieną naujuoju OKW štabo viršininku paskirtas artilerijos generolas Vilhelmas Keitelis, kuris šiose pareigose išbuvo iki pat Antrojo pasaulinio karo pabaigos. Taip pat buvo panaikinta ir Reicho karo minsterija (vok. Reichskriegsministerium). Vokietijoje OKW pakeitė Karo ministeriją. Šie pakeitimai aiškinami A. Hitlerio noru sukaupti galią ir valdžią savo kaip fiurerio ir reichskanclerio rankose.